
ИЗВОД ИЗ ЗАПИСНИКА СА XXVII РЕДОВНЕ СЈЕДНИЦЕ СКУПШТИНЕ ОПШТИНЕ ТЕСЛИЋ, ОДРЖАНЕ ДАНА 06.10.2023. ГОДИНЕ, У СКУПШТИНСКОЈ САЛИ (ЗГРАДА ЗАВОДА ЗА ЗАПОШЉАВАЊЕ) У ТЕСЛИЋУ, СА ПОЧЕТКОМ У 10:00 ЧАСОВА

XXVII редовна сједница Скупштине општине Теслић одржана је у петак, дана 06.10.2023. године, у скупштинској сали (зграда Завода за запошљавање) у Теслићу. Скупштина је почела са радом у 10:00 часова. Сједницом је предсједавао предсједник Скупштине општине (СО) Саво Касаповић, који је исту сазвао актом број: 01-013-81/23 од дана 25.09.2023. године.

На почетку сједнице било је присутно 23 одборника, што је омогућило легитимно и несметано доношење одлука на Скупштини. Одсутни су били одборници: Срђан Кљечанин и Ђорђе Гајић, који су обавијестили предсједника СО да ће каснити, одборник Рамо Топовчић је обавијестио предсједника СО да неће бити присутан због својих приватних обавеза. Одборници Ален Сеферовић, Маринко Ђукић и Драженко Вуковић нису обавијестили предсједника СО о разлозима свог одсуства. Поред њих, такође су били присутни: замјеник Начелника општине Теслић, Милован Станковић, начелници одјељења Општинске управе Теслић, као и представници медија. Предсједник СО је констатовао да је засједала Комисија за прописе, која је након прегледа материјала констатовала да су предложени акти у складу са законском регулативом. Предсједник СО је замолио одборнике да потпишу Изјаву о прихватању Етичког кодекса, који је усвојен на претходној сједници СО Теслић. Прије утврђивања Приједлога дневног реда, предсједник СО је ставио на расправу Извод из записника са ХХVI редовне сједнице, одржане 28.07.2023. године. Пошто није било примједби на Извод из записника са ХХVI редовне сједнице, предсједник СО је исти дао на гласање који је једногласно усвојен:

Гласање: ЈЕДНОГЛАСНО „ЗА“ (23 одборника).

Приједлога за измjену и допуну дневног реда није било. Предсједник Скупштине општине отворио је расправу у вези са предложеним дневним редом за 27. редо-вну сједницу Скупштине општине Теслић. Пошто се нико није пријавио са прије-длозима, предсједник Скупштине општине је закључио расправу и ставио на гласање сљедећи предложени дневни ред:

Д н е в н и  р е д

1. Информација о реализацији Пројекта за изградњу постројења за пречишћа-вање отпадних вода;

2. Приједлог Одлуке о стипендирању;

3. Извјештај о извршењу Буџета општине Теслић, за период I-VI 2023. године;

4. Извјештај о проведеној финансијској ревизији:

а) Извјештај о проведеној финансијској ревизији Општине Теслић за период 01.01.-31.12.2022. године;

б) Акциони план за отклањање недостатака утврђених по Ревизији финанси-јских извјештаја Општине Теслић за 2022. годину;

5. Квартална информација о наплати непореских прихода;

6. Информација о имовини у власништву Општине Теслић;

7. Приједлог Одлуке о начину и условима продаје неизграђеног градског грађевинског земљишта путем лицитације на локалитету Пословне зоне „Ланара“;

8. Приједлог Одлуке о замјени градског грађевинског земљишта у власништву Општине Теслић за градско грађевинско земљиште у власништву ХИ „Дестилација“ а.д. Теслић;

9. Приједлог Одлуке о усвајању Ревизије Регулационог плана зоне С1 Ц1 у Теслићу;

10. Приједлог Рјешења о именовању Комисије за спровођење лицитације за продају градског грађевинског земљишта на локалитету Пословне зоне „Ланара“;

11. Приједлог Одлуке о измјени Одлуке о начину и условима продаје градског грађевинског земљишта непосредном погодбом у улици Симе Лозанића;
12. Приједлог Одлуке о утврђивању услова и начина издавања у закуп земљишта и објеката у власништву Општине Теслић за постављење сунчаних соларних панела;
13. Приједлог Одлуке о измјени дијела Ревизије и измјене Регулационог плана централног градског подручја Теслића и Регулационог плана зоне С4-1 и С4-2 у Теслићу;
14. Приједлог Рјешења о именовању Комисије за етичка питања;

15. Приједлог Рјешења о разрјешењу Данијела Ђукића, члана Савјета за безбједност саобраћаја Општине Теслић;

16. Приједлог Рјешења о именовању једног члана Савјета за безбједност саобраћаја Општине Теслић;

17. Давањe сагласности на Извјештај о раду и на Годишњи Програм рада за 2024. годину ЈПУ Дјечији вртић „Палчић“ Теслић;

18. Кадровска питања:

а) Приједлог Рјешења о престанку дужности члана Одбора за жалбе Општинске управе Теслић, дипл. правника Зорана Стевандића;

б) Приједлог Рјешења о именовању в.д. члана Одбора за жалбе Општинске управе Теслић;

в) Приједлог Рјешења о разрјешењу члана Комисије за питања младих и популациону политику;

г) Приједлог Рјешења о именовању члана Комисије за питања младих и популациону политику;

д) Приједлог Рјешења о разрјешењу члана Управног одбора ЈПУ Дјечији вртић „Палчић“ Теслић;

ђ) Приједлог Рјешења о именовању в.д. члана Управног одбора ЈПУ Дјечији вртић „Палчић“ Теслић;

19. Одборничка питања;

20. Разно.
Приједлог дневног реда за 27. редовну сједницу СО Теслић је усвојен са:

Гласање: 18 „ЗА“, 0 „ПРОТИВ“, 0 „УЗДРЖАНИ“.

Одборник Ђорђе Гајић се придружио раду сједнице СО Теслић и тренутно је у сали присутно 24 одборника.
Предсједник СО је искористио своје пословничко право и прво ће се разматрати тачка под редним бројем 9. (Приједлог Одлуке о усвајању Ревизије Регулационог плана зоне С1 Ц1 у Теслићу).
Ад. 9. Приједлог Одлуке о усвајању Ревизије Регулационог плана зоне С1 Ц1 у Теслићу;

Уводно излагање је изнијела Мирјана Синадиновић, представница радног тима УРБИС центра Бања Лука.

Одборник Срђан Кљечанин се придружио раду сједнице. У сали је тренутно присутно 25 одборника.

Предраг Девић – „Када је у питању Приједлог Одлуке о усвајању Ревизије Регулационог плана зоне С1 Ц1 у Теслићу, сам апсурд креће од тога да је Одлука била предложена за сједницу СО која се требала одржати прошли петак, а није била спроведена Јавна расправа. Не знам ко су тачно чланови Комисије за прописе, који су засједали и рекли да су предложени акти у складу са законском регулативом и да је све у реду. Сматрам да то прво није у реду.“ Одборник Предраг Девић је поставио питање представници УРБИС центра Бања Лука, Мирјани Синадиновић: „Зашто није предвиђена ни на Јавној расправи, а ни данас „Карта рушења“? Желим да ми објасните шта значи тај документ „Карта рушења“, гдје су јасно маркирани објекти који су предвиђени за рушење. Данас су у сали присутне особе чија је кућа и пословни објекат предвиђен за рушење, а то су сазнали успутно док су се борили за информације када је у питању њихова имовина“. Обавијестио је присутне госте да немају потребе за забринутост, јер је ово само регулациони план, а Општина Теслић нема Урбанистички план и евентуално усвојена Одлука ће пасти на суду. Рекао да има много добрих ствари у овом регулационом плану и већина ствари које су предложене требају да се усвоје, али до сада ствари које су се радиле прије овог регулационог плана, а директно се тичу регулационог плана о коме причамо, нису урађене добро. 

Синиша Гаврић – По његовом мишљењу, све што долази из Одјељења за просторно уређење, када су у питању измјене регулационих планова, то је чисти лоповлук. „Ради интереса неког појединца, добро знамо како ће се измијенити регулациони план. Овдје се ништа не чини за побољшање услова живота људи који тренутно ту живе, већ ће бити принуђени да се принудно иселе. Чули смо овдје хвалоспјеве да ће бити изграђено преко 1000 станова и више од 300 кућа, а на годишњем нивоу се из Теслића исели од 500 до 1000 становника. Градимо неке зграде које су уствари 'зграде духова', у којима нико не живи. Гдје год је била могућност да се испројектује нека зграда, на примјер, у насељу у којем живим, које је било чисто индивидуалног карактера, ви сте је убацили. Рекли сте људима да се то неће рушити, да ће се повећати цијене некретнина. Ако људи неће да се ту праве зграде, они ће бити приморани, јер ће се на њих констатно вршити притисак, када би хтјели да себи унаприједе услове становања неће моћи, јер им то неће дозволити регулациони план. Имамо усвојених пар одлука Европског суда, гдје су општине почеле да плаћају веома велике одштете, гдје се на пољопривредном земљишту планира изградња објеката без сагласности људи, јер људи нису у могућности да граде оно што желе.“ Сумирајући све, рекао је да ће гласати против овог Приједлога Одлуке. (...)

Стојан Смиљанић – „Пошто се ради о веома великом обухвату, који захвата скоро трећину ужег градског језгра, логично је да ће се јавити недоумице појединих грађана везано за овај просторни план. Просторни план је план који се усваја за наредних 10 година, план који се можда неће извршити, јер имамо ситуацију да од 2006. године па до данас у овом регулаиционом плану фактички није ништа урађено. Када видимо да у овом регулационом плану имамо неких 15-так објеката, то у наредних 10 година и није много када погледамо развој града и интензитет ширења и изградње зграда у досадашњем периоду.“ 

Радислав Ђурић – Мишљења је да се овај обухват треба смањити, да се сагледа гдје је реално могуће градити, а да се не угрожава становништво које ту живи. „Првенствено је битно да је овдје присутан Начелник општине, који би требао дати гаранцију тим грађанима шта они желе и да им се њихови стамбени објекти неће рушити, ако то не желе“.

Мирјана Синадиновић (преставница УРБИС-а) – „Када је у питању 'Карта рушења', критика је оправдана. То је искључиво технички пропуст и нисам је форсирала, јер нису били ни стамбени нити пословни објекти који се руше због јавне инфраструктуре. Углавном, сви објекти који су означени на карти рушења предвиђени су за рушење или због изградње замјенских објеката, већих, или због реконструкције. Када је обухват у питању, слажем се да је исти прилично велики. Међутим, када се раде плански документи, боље је када су већи обухвати, јер се простор може боље сагледати. Иначе сам противник великих измјена на појединачним парцелама и потпуно се слажем са одборником који је рекао да су јако непопуларне и лоше и за град и за урбанизам и за све те тачкасте измјене, гдје се планирају објекти можда и већи него што могу стати на парцелу. Управо сада, квалитет овог плана би требао бити у томе што је планирана стамбена изградња, планирано је насеље чисте матрице, добрих дистанци са доста слободног простора, довољан број паркинг мјеста и што је најбитније, постоји јако много локација које нису изграђене и гдје реализација може почети. Искрено се надам да ће се фокус са попуњавања по граду између зграда и кућа пребацити на ове локације, гдје се могу реализовати веома лијепа насеља, с којима ћете бити једнако поносни, као што сте поносни и на оно што је заправо поставило ту урбану матрицу у Теслићу, а то је аустро-угарски систем планирања.“ 

Предсједник је затражио паузу (11:12), а Скупштинско засједање је настављено је у 11:36 минута.
Драго Јовичић – Поставио је сљедећа питања: „Да ли може неко узети нечију земљу без сагласности власника те земље? Да ли неко може срушити нечију кућу без сагласности власника те куће? Да ли неко може срушити помоћну зграду у власништву приватног лица без сагласности тог лица?“ Нагласио је да ће његово гласање зависити од одговора на постављена питања.

Ђорђе Гајић – Рекао је да Општини Теслић треба развој, да треба правити мостове и отварати центар града и да постоје приступни путеви према градском подручју. „Желим да се вратимо на претходни регулациони план који је раније усвојила Скупштинска већина, а ради се о згради „тринаеска“ и данас имамо ситуацију да је узурпиран тротоар од те зграде који иде према насељу Гај. Возила од станара су паркирана на том тротоару, а чуо сам да се неком измјеном регулационог плана та улица треба помјерити удесно, ако саобраћајниу посматрамо идући према насељу Гај. Када дјеца иду у школу и враћају се, пјешаче саобраћајницом, док су на тротоару паркирана возила. Волио бих да знам који ће то ред радњи бити када се буду правиле одређене корекције, гдје ће пролазити сви ти камиони када се почне са изградњом планираних стамбених објеката? Био бих сретан ако би се поредао ред радњи и да се прво изгради путна инфраструктура и да се изгради макар један мост.“ 
Никола Стокић – „За рушење сваког објекта потребна је грађевинска дозвола, која се издаје и за рушење и за грађење. Да би се издала грађевинска дозвола, морају бити ријешени имовинско-правни односи, што значи да само власник објекта може дати сагласност за рушење. У читавом овом регулационом плану, из 2006. године и овом садашњем, била је једна кућа 2006. која је била предвиђена на траси саобраћајнице. Колегиница је овим регулационим планом и ту кућу одложила од рушења везано за јавни интерес. Сви објекти који су планирани валоризацијом стања у будућности да се руше, могу се искључиво рушити уз сагласност власника објекта. Та прича да ће неко некоме рушити кућу без његовог знања је немогућа. Једина правилна израда регулационих планова јесте да се раде у читавом обухвату, а Закон о уређењу простора је дефинисао да је локална заједница обавезна да доноси спроведбене документе просторног уређења тамо гдје је урбано подручје. Урбано подручје је регулисано просторним планом, просторни план је регулисао урбано подручје и гдје год је урбано подручје ми имамо обавезу да доносимо регулационе планове и да их ажурирамо. Конкретно у овом случају, основни регулациони план из 2006. године по претходном Закону о грађењу, његова важност је 15 година, то јест истекла је 2021. године, а данашњег регулационог плана, који ћемо надам се усвојити, важност је 10 година. У том року од 10 година ми смо законом обавезни да радимо његову ревизију, то је законска обавеза локалне заједнице. Овај регулациони план, као и сваки други, подлијеже да га Урбанистичко-грађевинска инспекција провјери да ли је он урађен у складу са законским процедурама или није, а ако утврди да није, има право да покрене његову оцјену уставности, али планска рјешења су ауторско право оног ко је радио регулациони план, тако да немам бригу да нешто није урађено како треба. Прича о реализацији регулационог плана није данашња тема, ово је регулациони план којем ми дајемо могућности развој града. Развој града зависи од нас самих. Већнину докумената, план уређења градског грађевинског земљишта, ми разматрамо у току године и колико га будемо квалитетно правили, предлагали, планирали, тако ће се одвијати реализација регулационог плана. Слажем се и било би добро да се улица испод Дома здравља отвори према Ружевићу, јер би то растеретило саобраћај у читавом дијелу и то ће омогућити развој града.“

Драго Јовичић – „Шта је са земљиштем које је у приватном власништву? Да ли то земљиште без сагласности власника земљишта може бити изузето?“

Никола Стокић – „Земљиште на којем је приватни објекат је приватно земљиште, не може бити изузето. Земљиште може бити изузето у варијанти гдје пролазе саобраћајнице, али у процесу изизимања гдје пролазе саобраћајнице, то се мора извршити адекватна надокнада тим људима. Понављам, у овом регулационом плану ми немамо ниједан објекат за рушење за потребе јавне инфраструктуре. Колективна градња није јавни интерес, то је приватни интерес и не можемо никог натјерати да нешто руши без његове сагласности.“

Предсједник СО је дао на гласање Приједлог Одлуке о усвајању Ревизије Регулационог плана зоне С1 Ц1 у Теслићу, Одлука је усвојена са:

Гласање: 15 „ЗА“, 8 „ПРОТИВ“, 0 „УЗДРЖАНИ“.

Ад. 1.
Информација о реализацији Пројекта за изградњу постројења за пречишћавање отпадних вода;
Уводно излагање је изнио Милован Станковић, замјеник Начелника општине Теслић.

Александар Шакановић – „Морам да споменем вишедеценијско грађење овог објекта у којој је учествовала различита структура људи, почевши од 2010. године, када су други људи чинили извршну власт на подручју Општине Теслић, па све од 2012. године када је у суштини и почео да се имплементује закон у пуном обиму. То је препознала и Влада Републике Српске која је дала сагласност 2013. године, јер је то сматрала веома значајним за Општину Теслић. Не смијемо ту искључити ни Министарство финансија, које је дало своје одлуке на кредитна и намјенска средства, јер је познато, пошто се ради о веома великом пројекту, да се без кредитних и намјенских средстава овај објекат није могао ни урадити. Не смијемо заборавити да се захвалимо и Шведској развојној агенцији, која је дала грант од 1.500.000,00€. Овај објекат ће свој прави значај показати у смислу еколошке важности.“

Ђорђе Гајић – „Било би лијепо да ми као одборници, који смо на неки начин учествовали, гласали, да се уради презентација и да видимо како то све функционише. Грађани Општине Теслић се питају, па и поједини одборници из опозиције, па и већине, чему онолика расвјета и волио бих знати колики је трошак елеткричне енергије, као што би требали знати колики су укупни трошкови, колико ће то додатно оптеретити буџет? Колико тренутно ту имамо запослених и колико ће бити, колико је оптимално да се запосли људи? Видио сам у Информацији одобрење за поскупљење, да је Експертни тим тражио да се повећају средства за износ од 1.500.000,00 €. Ко је то одобрио? Да ли је Скупштина општине Теслић и да ли су одборници обавијештени о толиком поскупљењу? Сматрам да толико поскупљење није оправдано.“

Милован Станковић – „Идеја је када то буде званично пуштено у рад, а биће оног момента када извођач преда објекат инвеститору, тада је планирано да се позову сви одборници. Колико знам, а и учестововао сам у томе, припремљена је видео презентација технолошког процеса. Да ли смо ми с тим преуранили, ја о томе нећу да цијеним и поштујем одлуке које су донесене 2012. године и у фази смо реализације. Добро је што смо то направили, биће то потреба свих локалних заједница, а у значајним мјерама је овај пројекат финансиран донаторским средствима и мислим да смо на путу да и дио разлике, бар имамо чврсте гаранције, обезбиједимо са донаторске стране. Сама калкулација колико ће то коштати, свакако да ће то бити предмет расправе на једној од наредних сједница СО Теслић и биће припремљена једна анализа и коначан и конкретан приступ на који начин ће то бити рјешавано.“

Ђорђе Гајић – „Шта ће се радити са отпадом?“

Милован Станковић – „Ми сад имамо дефинитивно у анализи у овом периоду доказивање капацитета параметара који указују да тај отпад није хемијски опасан и да се може користити у пољопривреди, а направиће се коначна анализа самог отпада. Може се продавати индивидуално за пољопривредне сврхе, може се одлагати на постојећу депонију отпада и може се давати онима који имају енергане и да га спаљују. Знам да у Бијељини продају онима који производе енергију на бази природних ресурса, тако да ће бити могуће употребљавати отпад у те сврхе. Готова је пројектна документација и она је финансирана донаторским средствима да се на простору постројења изграде соларни панели капацитета 120kw, што би на неки начин компензирало трошкове електричне енергије.“
Предсједник СО је дао на гласање Информацију о реализацији Пројекта за изградњу постројења за пречишћавање отпадних вода, Информација је усвојена са:

Гласање: 16 „ЗА“, остали одборници се нису изјаснили.

Ад. 2.
Приједлог Одлуке о стипендирању;
Предраг Девић – „У име Клуба одборника СНСД-а, предлажем сљедеће приједлоге за измјене и допуне Одлуке о стипендирању:

1. У члану IV Oдлуке додаје се став 3.: „Комисија за утврђивање дефицитарниих занимања садржи пет чланова од којих се најмање два члана именују на приједлог Привредног савјета“.

Образложење

У Комисији за утврђивање дефицитарних занимања потребно је укључити привреднике са подручја Општине Теслић, који најбоље познају стање радне снаге и потребе за радницима у привреди.
2. У члану VI брисати ријеч „јул“, јер то је мјесец када студенти имају испитне рокове и постоји реална потреба за финансирањем њиховог боравка у мјестима њиховог студирања.
3. У члану IX у трећој цртици умјесто ријечи „одличним успјехом“ ставити ријечи: „са најмање врлодобрим успјехом“.

Образложење

Тежина сваке школе није иста и није исто завршити средњу медицинску школу, гимназију, или завршити неку другу лакшу средњу школу. Врлодобар ученик из споменутих тежих средњих школа може бити бољи ђак и студент од одличног ученика који је завршио неку лакшу средњу школу. Зато сматрамо да треба дати шансу да и врлодобри ученици могу конкурисати за стипендију, посебно ако се ради о студентима неких тежих факултета као што су: медицински факултет, електротехнички факултет, машински факултет.
4. У члану XV предлажем да се дода право на додјелу стипендије и ученицима средњих школа и студентима основних академских студија без једног родитеља, чија су мјесечна примања мања од 400,00 КМ по члану домаћинства. 

Ученицима средњих школа и студентима основних академских студија из породица чија су мјесечна примања мања од 400,00 КМ по члану домаћинства.

Образложење

Сматрамо да би право на додјелу стипендија требало дати дјеци без једног родитеља и дјеци из сиромашних породица који имају мјесечна примања мања од предложеног износа, јер ове породице са малим примањима имају велике потешкоће када је у питању школовање њихове дјеце.
5. Предлажемо брисање члана XVI, јер је упитно са аспекта законитости да се додјељују средства из буџета, односно да се додјела врши без јавног конкурса и због тога што је овај члан супротан је члану VII ове Одлуке.

6. У члану XIX у тачки 2 предлажемо да се текст „За студенте основних академских студија који током студирања остваре просјечну оцјену 9,5 до 10“ замијени ријечима: „За студенте основних академских студија који акадамску годину заврше са најмањом оцјеном 9“ и да се у тачки 3. умјесто 100,00 КМ стави износ од 200,00 КМ. 
Образложење

Друга исмјена се односи на висину стипендије перспективним спортистима, јер сматрамо да је 100,00 КМ малан износ, због чега предлажемо да тај износ буде бар 200,00 КМ.
Сматрамо да је у тренутној Одлуци ријеч о лингвистичкој грешци и да је предлагач хтио наградити студенте који имају запажене резултате у току академске године.“
Славен Јелић – „Коначан мој став везано за приједлог Клуба одборника СНСД-а јесте да предложена одлука остане непрмомијењена, а кроз наше програме можемо разрадити све приједлоге. На основу тога, кроз Програм о стипендирању, можемо уважити све приједлоге које је изнио одборник Предраг Девић, а исти би се реализовао на терену. Ова одлука је свеобухватна и додирнула је све оно што нам треба на терену да се спроведу ствари које је одборник предложио.“
Предраг Девић – „Не слажем се с тим да се одлука усвоји као у приједлогу, она се може вратити на дораду и да се онда разматра на једној од наредних сједница СО, уколико буде интересовања с ваше стране.“ Рекао је да сви његови приједлози могу стати у један амандман на ову одлуку, тако да је потребно око 15 минута да се напише, а може то урадити заједно са начелником одјељења уколико постоји заинтересованост да се прихвате приједлози.

Недељко Керић – „Ја сам за варијанту да се ова одлука доради. Ставио бих акценат на дефицитарна занимања, као и на тежину студија. Од нас четири љекара који смо присутни у скупштинској сали, нико од нас није на студијама имао просјек оцјена 9-9,5 или више. Када сам завршио факултет имао сам три понуде за посао мимо Дома здравља Теслић, а ја сам изабрао да радим у Теслићу због те стипендије која је била симболична. Није исто имати просјек оцјена 9,5 на медицинском факултету или на ДИФ-у. Мишљења сам да се данас не изјашњавамо око предложене одлуке и да се иста доради и припреми за наредну сједницу СО, да се и наши приједлози узму у обзир, па да се из та два документа направи одлука која ће можда бити прихватљивија. Искористио бих шансу, пошто нећу присуство-вати до краја сједнице СО Теслић, да поставим одборничко питање које гласи: Добио сам неколико позива од родитеља чија су дјеца смјештена у приватним вртићима и који су писали петицију везано за цијене у приватним вртићима у односу на државни, те да се покуша пронаћи начин како да се цијене у вртићима изједначе и да им се помогне.“ 

Веселин Савковић – „Мени је необјашњива категорија перспективни спортиста, имамо дјецу која се баве разним спортовима у другим градовима Републике Српске и Србије, а добијају новчану накнаду од Општине Теслић. Заиста не видим која је сврха тога. Хтио бих да ми неко објасни шта је то перспективни спортиста да би добио одређену накнаду, а камо ли да то дижемо на неки већи број и да се зато издвајају још већа новчана средства“.

Милован Станковић – „Општина Теслић спада у категорију локалних заједница у Републици Српској која на најшири начин у складу са буџетским могућностима подржава школовање наших студената и то је чињеница. Релативно је питање шта је данас дефицитарно занимање. Дефицитарна занимања, по мом мишљењу, укључују занатска занимања као што су: аутомеханичари, водоинсталатери, кера-мичари, зидари, као и други које ми немамо на подручју Општине Теслић. Наше стипендије које ми дајемо имају више карактер подршке родитељима да смање своје трошкове, а не израз реалне потребе. Ја мислим да рад сједнице СО Теслић треба да вратимо у оквире Пословника о раду, већ нам се пар пута дешава да поједини одборници изађу за говорницу, па тестирају размишљање да ли треба или не треба написати амандман. Неко ко сматра да треба написати амандман и има неко своје мишљење, треба га формулисати у складу са Пословником о раду СО Теслић. Као предлагач у име Начелника општине Теслић предлажем да се Скупштина изјасни о Приједлогу Одлуке која је на данашњем дневном реду“. 

Клуб одборника СНСД-а је затражио 15 минута паузе ради писања Амандмана на Приједлог Одлуке о стипендирању. (11:58)

Након паузе, Клуб одборника СНСД-а предлаже сљедећи амандман:

Предраг Девић – На основу члана 127. Пословника о раду Скупштине општине теслић („Службени гласник општине Теслић“, број 4/17), Клуб одборника СНСД-а предлаже сљедећи амандман:

АМАНДМАН

на Приједлог Одлуке о стипендирању

У члану IV Oдлуке додаје се став 3.: „Комисија за утврђивање дефицитарниих занимања садржи пет чланова од којих се најмање два члана именују на приједлог Привредног савјета“.

Образложење

У Комисију за утврђивање дефицитарних занимања потребно је укључити привреднике са подручја Општине Теслић.

У члану VI брисати ријеч „јул“, јер то је мјесец када студенти имају испитне рокове.

У члану IX у трећој цртици умјесто ријечи „одличним успјехом“ ставити ријечи: „са најмање врлодобрим успјехом“.

Образложење

Тежина сваке школе није иста. Није исто завршити средњу медицинску школу, гимназију, електротехничку или завршити неку другу школу.

У члану XV предлажем да се дода право на додјелу стипендије и ученицима средњих школа и студентима основних академских студија без једног родитеља, чија су мјесечна примања мања од 400,00 КМ по члану домаћинства. 

Ученицима средњих школа и студентима основних академских студија из породица чија су мјесечна примања мања од 400,00 КМ по члану домаћинства.

Образложење

Сматрамо да би право на додјелу стипендија требало дати дјеци без једног родитеља и дјеци из сиромашних породица.

Предлажемо брисање члана XVI, јер је упитан са аспекта законитости и супротан је члану VII ове Одлуке.

У члану XIX у тачки 2 предлажемо да се текст „За студенте основних академских студија који током студирања остваре просјечну оцјену 9,5 до 10“ замијени ријечима: „За студенте основних академских студија који акадамску годину заврше са најмањом оцјеном 9“ и да се у тачки 3. умјесто 100,00 КМ стави износ од 200,00 КМ. 

Друга исмјена се односи на висину стипендије перспективним спортистима, јер сматрамо да је 100,00 КМ мален износ, због чега предлажемо да тај износ буде бар 200,00 КМ.

Образложење

Сматрамо да је у тренутној Одлуци ријеч о лингвистичкој грешци и да је предлагач хтио наградити студенте који имају запажене резултате у току академске године.
Славен Јелић – „Предлажем да се Приједлог Одлуке о стипендирању прихвати без наведених амандмана, јер су права студената и ученика сасвим довољно проширена које можемо реализовати кроз наше програме које планирамо за стипендирање у сљедећој години.“
Предсједник СО је дао на гласање Амандман на Приједлог Одлуке о стипендирању, предложен од стране Клуба одборника СНСД-а, Амандман није усвојен:
Гласање: 7 „ЗА“, 0 „ПРОТИВ“, 16 „УЗДРЖАНИ“.

Предсједник СО је дао на гласање Приједлог Одлуке о стипендирању, Одлука је усвојена са:

Гласање: 16 „ЗА“, 0 „ПРОТИВ“, 7 „УЗДРЖАНИ“.

Ад. 3.
Извјештај о извршењу Буџета општине Теслић, за период I-VI 2023. године;
Уводно излагање је изнијела Деана Вуковић, начелник Одјељења за финансије.

Ђорђе Гајић – „Правимо планове шта ћемо ставити у буџет, на крају не радимо оно што смо планирали. Немамо ни краткорочни ни дугорочни план како смањивати одређене трошкове, како неким инвестицијама смањивати трошкове уређења. Поражавајуће је да Одјељење за привреду и пољопривреду нема извршење ни 5%, планирано је 840.000,00 КМ, а реализовано 40.000,00 КМ. (...) Када је у питању ставка „Расходи за одржавање животне средине“, због чега су расходи већи за 20% за првих шест мјесеци? Због чега је извршење за одборничке накнаде веће за 10%, а сама одборничка накнада се није мијењала? Ставка „Заједничка комунална потрошња“ је већа за скоро 40%, на годишњем нивоу планирано је 1.000.000,00 КМ, а за првих шест мјесеци је остварено 633.000,00 КМ. Шта је разлог томе? (...) Укратко, ово није добро, буџет је потрошачки. Трошкови су све већи, а радно способног становништва је све мање. Приход од шума је из године у годину све већи, а стање на терену све горе. Говорио сам већ да Градишка, Србац и Прњавор имају средства од накнада за шуме као и Теслић, а код њих нисам видио макадам, сва су села асфалтирана. Мислим да би и ми требали од прихода од шума асфалтирати путеве и на тај начин смањити насипање путева. Када је ријеч о путарима, мало сам се распитивао у окружењу, а спровешћу и анкету на територији БиХ ко има путаре осим Општине Теслић, а на путаре  се утроши од 350.000,00 до 400.000,00 КМ. Морали би мало ићи у корак с временом и инвестирати на одређене ствари које ће нам у будућности чувати паре.“

Предсједник СО је закључио расправу и дао на гласање Извјештај о извршењу Буџета општине Теслић, за период I-VI 2023. године, Извјештај је усвојен са:

Гласање: 16 „ЗА“, 0 „ПРОТИВ“, 7 „УЗДРЖАНИ“.

Ад. 4.
Извјештај о проведеној финансијској ревизији:

а) Извјештај о проведеној финансијској ревизији Општине Теслић за период 01.01.-31.12.2022. године;
Уводно излагање је изнијела Деана Вуковић, начелник Одјељења за финансије.

Предраг Девић – „Када је у питању Ревизорски извјештај, навешћу прво шта је Ревизија написала. Општина Теслић није планирала и исказала издатке за изградњу и прибављање плиновода, водовода, канализације у вриједности испостављене фактуре за изввршене радове од 275.726,00 КМ, што показује да је Општина Теслић створила обавезе изнад нивоа расположиих средстава. У 2022. години 21 радник је био у радном односу на одређено вријеме у периоду дужим од шест мјесеци, што није у складу са чланом 61. став 1. тачка 2. Закона о службеницима и намјештеницима у органима јединице локалне самоуправе. Општина Теслић није донијела посебну одлуку за покретање поступка јавне набавке у укупном износу 234.000,00 КМ за услуге одржавања путева. Општина Теслић је за поједине набавке спровела више поступака у укупном износу од 552.535,00 КМ и тиме извршила дијељење набавке: набавка изгадње јавне расвјете, набавке надоградње јавне расвјете, одржавање некатегорисаних путева, хватање и збрињавање паса луталица, а сви добро знамо да су пси луталице и даље ту и да није ништа ријешено. Као што смо рекли, јавне набавке радите како хоћете, незаконито, а кад се сабере све што сам рекао овдје је преко 700.000,00 КМ.“ (...) Сумирајући све, констатовао је да ће гласати против Изјештаја о проведеној финансијској ревизији Општине Теслић.

Ђорђе Гајић – „Препоручујем да се попис имовине Општине Теслић ажурира на мјесечном нивоу, пошто скоро на свакој сједници СО Теслић нешто продајемо, па су нам то продате ставке и попис имовине је све ужи. Да ли постоји Стратегија развоја локалних путева и улица на подручју Општине Теслић или да ли постоји било каква стратегија у Општинској управи. Стратегија је нешто што гледа на будућност и да се том стратегијом руководимо и требало би да се изврши преглед, анализа те стратегије након задатог временског периода и да се види шта смо урадили. (...) Имамо планираних ствари које нисмо урадили, а непланиране извршавали. Да се ревизија боље бавила, уочила би када се подигао кредит, а када су утрошена кредитна средства. Чекајући изборну годину да се уради планирано из кредитног задужења, све је у међувремену поскупило.“ (...)

Деана Вуковић – Рекла је да је техничка грешка у питању када се ради о Извјештају о проведеној финансијској ревизији Општине Теслић за период 01.01.-31.12.2022. године и ту се ради о информацији. „Скупштина општине Теслић није надлежна да усваја ни Акциони план ни Извјештај, јер је то мишљење Главне службе за ревизију, тако да Скупштина може само примити к знању Информацију, а Извјештај се не може усвојити“.

Предсједник СО је прихватио сугестију начелника Одјељења и дао је на гласање Информацију о проведеној финансијској ревизији Општине Теслић за период 01.01.-31.12.2022. године:

Гласање: 16 „ЗА“, остали одборници се нису изјаснили.

б) Акциони план за отклањање недостатака утврђених по Ревизији финанси-јских извјештаја Општине Теслић за 2022. годину;
Предсједник СО је дао на гласање Акциони план за отклањање недостатака утврђених по Ревизији финанси-јских извјештаја Општине Теслић за 2022. годину и усвојен је са:

Гласање: 16 „ЗА“, остали одборници се нису изјаснили.
Ад. 5.
Квартална информација о наплати непореских прихода;
Пошто није било пријављених за дискусију, предсједник СО је дао на гласање Кварталну информацију о наплати непореских прихода, која је усвојена са:

Гласање: 16 „ЗА“, остали одборници се нису изјаснили.
Ад. 6.
Информација о имовини у власништву Општине Теслић;
Синиша Гаврић – "Је ли Општина Теслић власник неког стана и да ли посједује стан у улици Видовданска број 16?" 
Никола Стокић – „Информација о имовини у власништву Општине Теслић припремљена је испред Одсјека за имовину у оквиру Одјељења за просторно уређење и ова информација је направљена на основу оних података којима ми располажемо. Што се тиче постављеног питања, не могу тренутно дати одговор, али можемо провјерити и доставити у писаној форми одговор на питање које је одборник поставио“.

Предсједник СО је дао на гласање Информацију о имовини у власништву Општине Теслић, која је усвојена са:

Гласање: 16 „ЗА“, остали одборници се нису изјаснили.
Ад. 7.
Приједлог Одлуке о начину и условима продаје неизграђеног градског грађевинског земљишта путем лицитације на локалитету Пословне зоне „Ланара“;
Пошто није било пријављених за расправу, предсједник СО је дао на гласање Приједлог Одлуке о начину и условима продаје неизграђеног градског грађевинског земљишта путем лицитације на локалитету Пословне зоне „Ланара“, Одлука је усвојена са:

Гласање: 16 „ЗА“, 0 „ПРОТИВ“, 7 „УЗДРЖАНИ“.

Ад. 8.
Приједлог Одлуке о замјени градског грађевинског земљишта у власништву Општине Теслић за градско грађевинско земљиште у власништву ХИ „Дестилација“ а.д. Теслић;
Ђорђе Гајић – „Када се радила обилазница кроз „Борје“, предлагао сам како да се изгради путни правац и добио сам одговор да је то добар приједлог, али да се ту не може ништа из разлога што је то земљиште приватно власништо. Направљена је та пречица која не води нигдје осим на Рудник. (...) По узору на ову Одлуку требао би се пронаћи договор на који начин да се изграде саобраћајнице у циљу што бољег протока саобраћаја и олакшаног кретања теретних возила.“
Предсједник СО је дао на гласање Приједлог Одлуке о замјени градског грађевинског земљишта у власништву Општине Теслић за градско грађевинско земљиште у власништву ХИ „Дестилација“ а.д. Теслић, Одлука је усвојена са:

Гласање: 16 „ЗА“, 0 „ПРОТИВ“, 7 „УЗДРЖАНИ“.

Ад.10.
 Приједлог Рјешења о именовању Комисије за спровођење лицитације за продају градског грађевинског земљишта на локалитету Пословне зоне „Ланара“;
Пошто нема пријављених за расправу, предсједник СО је дао на гласање Приједлог Рјешења о именовању Комисије за спровођење лицитације за продају градског грађевинског земљишта на локалитету Пословне зоне „Ланара“, Рјешење је усвојено са:

Гласање: 16 „ЗА“, 0 „ПРОТИВ“, 7 „УЗДРЖАНИ“.

Ад. 11. Приједлог Одлуке о измјени Одлуке о начину и условима продаје градског грађевинског земљишта непосредном погодбом у улици Симе Лозанића;
Пошто нема пријављених за расправу, предсједник СО је дао на гласање Приједлог Одлуке о измјени Одлуке о начину и условима продаје градског грађевинског земљишта непосредном погодбом у улици Симе Лозанића, Одлука је усвојена са:

Гласање: 16 „ЗА“, 0 „ПРОТИВ“, 7 „УЗДРЖАНИ“.

Ад.12.
Приједлог Одлуке о утврђивању услова и начина издавања у закуп земљишта и објеката у власништву Општине Теслић за постављење сунчаних соларних панела;
Александар Шакановић – „Имали смо прилику разговарати као руководство ЈУ Спортски центар „Радолинка“ Теслић са два господина, то су Јаско Ђогић и Саша Петровић. Људи су нам укратко представили свој тим и визију, тако да они планирају да направе одређене врсте уговора на дугорочном плану, на 25 година, с тим да би у првих 10 година ми имали зараду од неких 10%, у размаку 10-15 година би се тај проценат повећао на 12% и у посљедњем размаку 15-25 година би се проценат повећао на 15%. Ово искључиво говорим за објекат ЈУ Спортски центар „Радолинка“ Теслић, гдје би они уложили свој новац, према њиховој процјени то би коштало око 500.000,00 КМ, што није мали износ. Такође, према њиховој процијени би наша добит износила око 10.000,00 КМ и сматрам да је веома добро и лијепо чути да људи имају неку визију да направе тако нешто и сматрам да би то било корисно за све три стране, и за инвестора који ће у неком дугорочном временском периоду вратити свој уложени новац, за Буџет општине Теслић који у овај пројекат не би ништа уложио, као и за саму електромрежу која би се тиме растеретила и која би путем тих соларних панела могла да пусти у даљњу репродукцију саму електричну енергију.“
Предсједник СО је дао на гласање  Приједлог Одлуке о утврђивању услова и начина издавања у закуп земљишта и објеката у власништву Општине Теслић за постављење сунчаних соларних панела, Одлука је усвојена са:

Гласање: 16 „ЗА“, 0 „ПРОТИВ“, 7 „УЗДРЖАНИ“.

Ад. 13. Приједлог Одлуке о измјени дијела Ревизије и измјене Регулационог плана централног градског подручја Теслића и Регулационог плана зоне С4-1 и С4-2 у Теслићу;
Никола Стокић – Рекао је да у сазивнику стоји назив Приједлог Одлуке о измјени дијела Ревизије и измјене Регулационог плана централног градског подручја Теслића и Регулационог плана зоне С4-1 и С4-2 у Теслићу, а правилно је да стоји Приједлог Одлуке о приступању изради измјене Регулационог плана централног градског подручја Теслића и Регулационог плана зоне С4-1 и С4-2 у Теслићу. 

Предсједник СО је дао на гласање Приједлог Одлуке о приступању изради измјене Регулационог плана централног градског подручја Теслића и Регулационог плана зоне С4-1 и С4-2 у Теслићу, Одлука је усвојена са:

Гласање: 16 „ЗА“, 0 „ПРОТИВ“, 7 „УЗДРЖАНИ“.

Ад.14.
 Приједлог Рјешења о именовању Комисије за етичка питања;
Александар Шакановић – „Комисија за изборе, именовања и мандатна питања засједала је на својој 3. редовној сједници и том приликом је установила двије тачке дневног реда. Прва се односи на Рјешење о именовању четири члана Комисије за етичка питања из реда угледних и афирмисаних грађана у јавном животу, а друга се односи на Рјешење о именовању три члана Комисије за етичка питања из реда одборника. Када је прва тачка дневног реда у питању, укупно је приспјело 11 приједлога и Комисија је констатовала да сви кандидати испуњавају услове конкурса и да су испуњени услови за доношење Рјешења о именовању четири члана Комисије из реда угледних и афирмисаниих грађана у јавном животу у Комисију за етичка питања. Комисија за изборе, именовања и мандатна питања је предложила сљедеће кандидате: Љубомир Мишић, Алекса Радешић, Младен Стевановић и Жељко Марковић. Када је друга тачка дневног реда у питању, Комисија за изборе, именовања и мандатна питања је предложила да чланови Комисије за етичка питања из реда одборника буду: Дијана Смиљанић Вуковић, Добрила Дринић Малић и Марина Малетић. Комисија је по првом приједлогу гласала:

Гласање: 4 „ЗА“, 0 „ПРОТИВ“, 1 „УЗДРЖАНИ“.

Комисија је по другом приједлогу гласала:

Гласање: 5 „ЗА“, 0 „ПРОТИВ“, 0 „УЗДРЖАНИ“.

Као коначан приједлог, предлажем да предсједник Комисије за Етичка питања буде Дијана Смиљанић Вуковић.“

Пошто није било пријављених за расправу, предсједник СО даје на гласање Приједлог Рјешења о именовању Комисије за етичка у сљедећем саставу:

1) Дијана Смиљанић Вуковић, предсједник (из реда одборника),

2) Марина Малетић, члан (из реда одборника),

3) Добрила Дринић Малић, члан (из реда одборника),

4) Љубомир Мишић, члан (из реда угледних и афирмисаних грађана у јавном животу),
5) Алекса Радешић, члан (из реда угледних и афирмисаних грађана у јавном животу),
6) Младен Стевановић, члан (из реда угледних и афирмисаних грађана у јавном животу),

7) Жељко Марковић, члан (из реда угледних и афирмисаних грађана у јавном животу).

Рјешење је једногласно усвојено:

Гласање: ЈЕДНОГЛАСНО „ЗА“ (22 одборника).

Ад. 15. Приједлог Рјешења о разрјешењу Данијела Ђукића, члана Савјета за безбједност саобраћаја Општине Теслић;
Пошто није било пријављених за расправу, предсједник СО је дао на гласање Приједлог Рјешења о разрјешењу Данијела Ђукића, члана Савјета за безбједност саобраћаја Општине Теслић, Рјешење је једногласно усвојено:

Гласање: ЈЕДНОГЛАСНО „ЗА“ (22 одборника).

Ад. 16. Приједлог Рјешења о именовању једног члана Савјета за безбједност саобраћаја Општине Теслић;
Предсједник СО је рекао да ће бити пет минута паузе ради потребе за засједањем Комисије за изборе, именовања и мандатна питања. (13:56)

Александар Шакановић – „Комисија за изборе, именовања и мандатна питања је на својој 4. редовној сједници засједала у четверочланом саставу, одсутан је био одборник Рамо Топовчић. Приједлог Комисије за једног члана Савјета за безбједност саобраћаја Општине Теслић јесте Ненад Панић из Теслића, инжењер друмског саобраћаја. Комисија је гласала на сљедећи начин:

Гласање: 3 „ЗА“, 0 „ПРОТИВ“, 1 „УЗДРЖАНИ“.

Пошто није било пријављених за расправу, предсједник СО је дао на гласање Приједлог Рјешења о именовању једног члана Савјета за безбједност саобраћаја Општине Теслић, Ненада Панића из Теслића, а Рјешење је усвојено са:

Гласање: 16 „ЗА“, 0 „ПРОТИВ“, 5 „УЗДРЖАНИ“.

Ад. 17. Давањe сагласности на Извјештај о раду и на Годишњи Програм рада за 2024. годину ЈПУ Дјечији вртић „Палчић“ Теслић;
Пошто није било пријављених за расправу, прессједник СО је дао на гласање Извјештај о раду и Годишњи Програм рада за 2024. годину ЈПУ Дјечији вртић „Палчић“ Теслић, који су усвојени са:

Гласање: 16 „ЗА“, 0 „ПРОТИВ“, 5 „УЗДРЖАНИ“.

Ад. 18. Кадровска питања:

а) Приједлог Рјешења о престанку дужности члана Одбора за жалбе Општинске управе Теслић, дипл. правника Зорана Стевандића;
Пошто није било пријављених за расправу, предсједник СО је дао на гласање Приједлог Рјешења о престанку дужности члана Одбора за жалбе Општинске управе Теслић, дипл. правника Зорана Стевандића, Рјешење је усвојено са:

Гласање: 18 „ЗА“, 0 „ПРОТИВ“, 0 „УЗДРЖАНИ“.

б) Приједлог Рјешења о именовању в.д. члана Одбора за жалбе Општинске управе Теслић;
Александар Шакановић – Приједлог Комисије за изборе, именовања и мандатна питања за в.д. члана Одбора за жалбе Општинске управе Теслић јесте Николина Цоцић, дипломирани правник из Теслића. Комисија је гласала на сљедећи начин:

Гласање: 3 „ЗА“, 0 „ПРОТИВ“, 1 „УЗДРЖАНИ“.

Пошто није било пријављених за расправу, предсједник СО је дао на гласање Приједлог Рјешења о именовању в.д. члана Одбора за жалбе Општинске управе Теслић, Рјешење је усвојено са:

Гласање: 16 „ЗА“, 0 „ПРОТИВ“, 6 „УЗДРЖАНИ“.

в) Приједлог Рјешења о разрјешењу члана Комисије за питања младих и популациону политику;
Пошто није било пријављених за расправу, предсједник СО је дао на гласање Приједлог Рјешења о разрјешењу члана Комисије за питања младих и популациону политику, Рјешење је једногласно усвојено:

Гласање: ЈЕДНОГЛАСНО „ЗА“ (22 одборника).

г) Приједлог Рјешења о именовању члана Комисије за питања младих и популациону политику;
Александар Шакановић – Приједлог Комисије за изборе, именовања и мандатна питања за члана Комисије за питања младих и популациону политику јесте Драган Ђукарић, професор физичког васпитања и спорта из Теслића. Комисија је гласала на сљедећи начин:

Гласање: 3 „ЗА“, 0 „ПРОТИВ“, 1 „УЗДРЖАНИ“.

Пошто није било пријављених за расправу, предсједник СО је дао на гласање Приједлог Рјешења о именовању члана Комисије за питања младих и популациону политику, Драгана Ђукарића, а Рјешење је усвојено са:

Гласање: 16 „ЗА“, 0 „ПРОТИВ“, 6 „УЗДРЖАНИ“.

д) Приједлог Рјешења о разрјешењу члана Управног одбора ЈПУ Дјечији вртић „Палчић“ Теслић;
Пошто није било пријављених за расправу, предсједник СО је дао на гласање Приједлог Рјешења о разрјешењу члана Управног одбора ЈПУ Дјечији вртић „Палчић“ Теслић, Рјешење је усвојено са:

Гласање: ЈЕДНОГЛАСНО „ЗА“ (22 одборника).

ђ) Приједлог Рјешења о именовању в.д. члана Управног одбора ЈПУ Дјечији вртић „Палчић“ Теслић;
Пошто није било пријављених за расправу, предсједник СО је дао на гласање Приједлог Рјешења о именовању в.д. члана Управног одбора ЈПУ Дјечији вртић „Палчић“ Теслић, Славена Недића, као представника Савјета родитеља. Рјешење је усвојено са:

Гласање: 16 „ЗА“, 0 „ПРОТИВ“, 6 „УЗДРЖАНИ“.
Ад. 19. Одборничка питања;

Ђорђе Гајић – Поставио је сљедећа питања:

„Има ли жеље, воље, начина да се крене у реализацију пројекта изградње пјешачке стазе уз регионални пут, дионица Барићи – Доњи Ранковић? Фирма Елград је вољна помоћи да суфинансира тај пројекат у износу од 10%.“
„Када је у питању рјечица Грачаница, предлажем да се формира радна група, да ту не буде никаквог политиканства и да се иде у рјешавање проблема. Има ли начина да се нађе заједничка ријеч и да се крене у реализацију, од сагласности људи за парцеле, имовинско-правних односа? Спреман сам да се укључим са својим пуним капацитетом с циљем да се проблеми рјешавају.“

„Тражим у име грађана Доњег Ранковића и Горњег Ружевића састанак са Начелником општине Теслић ради рјешавања проблема које сам претходно поменуо“.

Ад. 20. Разно – Није ништа предвиђено.

Како је у потпуности исцрпљен дневни ред за ХXVII редовну сједницу, Предсједник СО је исту закључио у 14:21 час.

НАПОМЕНА: Саставни дио овог Извода из записника је тонски снимак са ХXVII редовне сједнице Скупштине општине Теслић, одржане 06.10.2023. године.

  СЕКРЕТАР СО                                                                                                        ПРЕДСЈЕДНИК СО

Сања Ђурђевић                                                                                                        Саво Касаповић

